๙๖

 บทที่  ๕
บทสรุปและข้อเสนอแนะ

แนวทางการอธิบายเรื่องนรกและสวรรค์ในพระพุทธศาสนาสำหรับคนรุ่นใหม่ มีวัตถุประสงค์ของการวิจัย ๓ ประการ คือ (๑) เพื่อศึกษาการอธิบายนรกและสวรรค์ในคัมภีร์พระพุทธศาสนาเถรวาท (๒) เพื่อศึกษาการอธิบายนรกและสวรรค์ในสังคมไทย (๓) เพื่อเสนอแนวทางการอธิบายนรกและสวรรค์สำหรับคนรุ่นใหม่  ผลการศึกษาพบว่า
๕.๑ สรุปผลการวิจัย

๕.๑.๑  การอธิบายนรกและสวรรค์ในคัมภีร์พระพุทธศาสนาเถรวาท  

พบว่า ในคัมภีร์พระพุทธศาสนาเถรวาท ได้อธิบายในเรื่องของนรกกับสวรรค์มีความสัมพันธ์ระหว่างภพภูมิ สัตว์นรกกับเทวดา ในเรื่องระหว่างภพภูมิ พระพุทธเจ้าได้ตรัสถึง ลักษณะของภพภูมิต่างๆ ไว้อย่างละเอียด และในเรื่องของนรกและสวรรค์ พระพุทธเจ้าจะตรัสไว้หลายรูปแบบในเรื่องของนรกและสวรรค์ ซึ่งจะตรัสถึงนรกก่อน แล้วตรัสถึงสวรรค์ควบคู่กันไปเสมอ เป็นการอธิบายควบคู่กันไป นอกจากนี้ยังมีเป็นบางกรณี ที่พระพุทธเจ้าตรัสถึงเฉพาะเทวดา   ซึ่งเท่ากับว่าตรัสถึงสวรรค์นั่นเอง โดยที่ไม่ได้ตรัสถึงนรก หรือตรัสถึงเฉพาะนรกโดยที่ไม่ได้ตรัสถึงสวรรค์ นอกจากนี้พระพุทธเจ้าได้ตรัสถึง สัตว์ นรกกับเทวดา แสดงถึงสาเหตุที่ทำให้สัตว์ไปตกนรกขุมต่างๆ ตลอดจนพรรณนาถึงการลงโทษสัตว์นรกไว้อย่างหลากหลาย และระยะเวลาของการตกนรกที่ยาวนาน ส่วนเทวดานั้น เป็นการแสดงที่ไปเกิดของสัตว์ที่ดี หมายเอา มนุษย์กับเทพ หรือโลกมนุษย์กับโลกสวรรค์ที่มีระดับสูงต่ำแตกต่างกันไปตามความดีที่ได้บำเพ็ญไว้ของแต่ละคน ซึ่งสภาวะของนรกและสวรรค์ที่ปรากฏนั้น พระพุทธเจ้าทรงแสดงไว้ได้อย่างละเอียดและพิสดารเช่นนี้ พระพุทธเจ้าทรงมีกำลังพระพุทธญาณ ในทรรศนะของพระพุทธเจ้าเป็นผู้ที่อยู่เหนือวิสัยของกิเลส จึงเป็นผู้ที่จะเห็นได้ นอกจากนี้เหล่าอริยสาวก ล้วนแต่เป็นผู้ที่มีญาณพิเศษจึงประจักษ์ชัดได้

ทั้งนี้ ยังมีความสัมพันธ์ระหว่างหลักกรรมกับสังสารวัฏพบว่า นรกและสวรรค์ในหลักคำสอนของพระพุทธศาสนาที่เห็นว่า นรกและสวรรค์ ไม่ใช่เป็นที่สิ้นสุดของชีวิตเป็นเพียงสถานที่ที่มนุษย์ผู้กระทำกรรมชั่ว กรรมดีไปอยู่สถานที่นั่น ๆ ในผลของกรรมที่เกิดจากการกระทำกรรมชั่ว กรรมดีของมนุษย์แต่ละบุคคลที่มีความแตกต่างกันไป ก็เพื่อไปเสวยผลกรรมชั่วและกรรมดีของมนุษย์ ภายหลังจากตายลง        ก็คือ เพื่อชดใช้หรือเสวยผลกรรมที่ตนได้ทำเอาไว้ หากทำดีก็ไปเกิดในสวรรค์ เสวยสุขในวิมานสวยงาม แต่ถ้าทำชั่วก็จะไปเกิดในอบายภูมิ อย่างใดอย่างหนึ่งตามความหนักเบาของกรรมที่ทำไว้ ทั้งนรกและสวรรค์ยังเป็นส่วนหนึ่งของสังสารวัฎ คือ การเวียนว่ายตายเกิด ตัณหาซึ่งเป็นองค์ประกอบของวัฎฎะข้อที่หนึ่ง (กิเลส) ที่ส่งผลให้เกิดปัญหาและความทุกข์ของชีวิตที่เกิดจากการกระทำ (กรรม) ไปด้วยอำนาจของความอยากซึ่งเป็นเป็นความทุกข์ในปัจจุบันและส่งผลต่อไปยังชีวิตหลังความตายในภพภูมิอื่นอย่างไม่รู้จักจบสิ้น (วิบาก) ต้องเวียนเกิดเวียนตายในสังสารวัฎนี้ กล่าวได้ว่า กิเลส กรรม วิบากเป็นกระบวนการทางพฤติกรรมที่เกิดจากจิตมนุษย์ที่มีความรู้สึกนึกคิดและการตัดสินใจที่แสดงออกมาในรูปแบบของการกระทำ การพูดที่ส่งผลให้เกิดความทุกข์ 

ดังนั้น กระบวนการแห่งสังสารวัฏจึงเกิดขึ้นจากความรู้สึกนึกคิดทางจิต เป็นองค์ประกอบ     ที่เป็นปัจจัยของกันและกันที่ส่งผลให้วงจรของชีวิตดำเนินไปในปัจจุบันตามกรอบของวัฏฏเกิดการหมุนเวียน ๓ ประการ ที่กล่าวในข้างต้น 

นรกกับสวรรค์ในคัมภีร์พระไตรปิฎกยังกล่าวถึงเป็นสภาวะทางจิต เป็นการเสวยอารมณ์     ทางอายตนะ คือ นรก ทางตา หู จมูก ลิ้น กาย ใจ ที่ได้เกิดจากการ ได้เห็น ได้ยิน ได้กลิ่น ได้ลิ้มรสชาติ   ได้สัมผัสทางกาย และรู้เรื่องที่ใจคิดหรือรู้สึกเป็นเรื่องที่ไม่น่าปรารถนา ไม่น่าพอใจ ส่งผลให้เกิดทุกข์ แต่ในบางขณะ ตา หู จมูก ลิ้น กาย ใจ ของมนุษย์ก็รับรู้อารมณ์ที่ปรารถนา น่าใคร่ น่าพอใจ เป็นเหตุ ให้เกิดความสุข ความประทับใจ เท่ากับว่ามนุษย์ได้เข้าถึงสวรรค์ที่เกิดขึ้นในจิต เป็นสิ่งที่เกิดดับขึ้นอยู่กับในตัวมนุษย์อยู่ตลอดเวลาและแปรเปลี่ยนเป็นทุกข์ได้อีก เนื่องจากอารมณ์ที่เราปรารถนาที่เกิดการรับรู้อารมณ์ภายนอกทางอายตนะนั้นจะทำให้เราเกิดความยึดมั่น ถือมั่นอันเป็นเหตุสำคัญของความทุกข์  อีกอย่างไม่รู้จักจบจักสิ้น เป็นการเสวยอารมณ์ที่เป็นสุขและทุกข์ทางตา หู จมูก ลิ้น กาย และใจ แสดงให้เห็นได้ว่านรกกับสวรรค์นั้นเป็นสภาวะที่เกิดขึ้นจิตใจในชีวิตประจำวัน

๕.๑.๒  การอธิบายนรกและสวรรค์ในสังคมไทย 

วรรณกรรมพุทธศาสนาในยุคปัจจุบัน ที่ว่าด้วยเรื่องนรกและสวรรค์ปรากฏแพร่หลาย เป็นการสะท้อนให้เห็นว่านรกและสวรรค์อยู่ความสนใจของคนเป็นจำนวนมาก เพราะเหตุว่าเป็นเรื่องที่ปรากฏ   ในคัมภีร์ศาสนาของทุกศาสนา และบางศาสนายังถือว่านรกและสวรรค์เป็นเรื่องที่สำคัญที่สุดในหลัก     คำสอนทางศาสนาของศาสนาเลยทีเดียว ในส่วนของพระพุทธศาสนานั้น แนวคิดเรื่องนรกและสวรรค์ถือเป็นส่วนหนึ่งของพุทธปรัชญาคือ หลักคำสอนของพระพุทธเจ้ามีเรื่องนรกและสวรรค์เป็นส่วนประกอบอยู่ด้วย โดยเฉพาะหลักคำสอนที่ว่าด้วยจริยธรรมสำหรับดำเนินชีวิตให้เป็นสุขในปัจจุบัน พระพุทธเจ้าทรงสรุปเน้นเสมอว่า บุคคลทำความชั่ว เมื่อแตกกายทำลายขันธ์ไป ย่อมเข้าถึงอบาย ทุคติ วินิบาต นรก บุคคลทำความดีเมื่อแตกกายดับขันธ์ไป ย่อมเข้าถึงสู่สุคติ โลกสวรรค์ นรกและสวรรค์จึงปรากฏอยู่ใน
คำสอนของพระพุทธเจ้าเกือบจะทุกครั้งที่ทรงสนทนาและนำวิธีการดำเนินชีวิต

ในยุคปัจจุบัน มีการนำแนวคิดเรื่องนรกและสวรรค์มาขยายความเพิ่มเติมอย่างมาก นักปราชญ์บางกลุ่มนำเสนอในรูปแบบแห่งวรรณคดี เป็นเรื่องเทพนิยาย มีจุดประสงค์ที่จะให้ผู้ศึกษาได้ทั้งความรู้ ความเพลิดเพลินและความสลดสังเวช บางกลุ่มนำเสนอทรรศนะในเชิงวิเคราะห์ว่านรกและสวรรค์คืออะไร ? มีจริงหรือไม่ บรรดาทรรศนะต่อนรกและสวรรค์มีนานาประการนั้นแบ่งออกได้เป็น ๒ ฝ่าย คือ

ฝ่ายที่ ๑ ทรรศนะที่ยอมรับนรกและสวรรค์ในฐานะเป็นภาวะทางจิตใจ (นามธรรม) แต่มีท่าทีคล้ายจะปฏิเสธนรกและสวรรค์ในฐานะที่เป็นสถานที่ (รูปธรรม)

ทรรศนะฝ่ายนี้ที่คล้ายจะปฏิเสธนรกและสวรรค์ที่เป็นสถานที่ด้วยสาเหตุว่า นรกและสวรรค์    ที่เป็นสถานที่ในโลกหน้านั้น ไม่มีใครให้คำตอบได้ชัดเจนว่าตั้งอยู่ที่ไหน ไม่มีใครสามารถนำมาแสดง          ให้ประจักษ์ชัดได้ พระพุทธเจ้าเองก็ไม่ทรงแสดงไว้ว่ามันตั้งอยู่ที่ไหน ความเชื่อว่านรกและสวรรค์          ที่เป็นสถานที่ในโลกหน้ามีอยู่จริง เป็นความเชื่อที่งมงาย โอนเอียงไปข้างลัสสตทิฏฐิ  ซึ่งเป็นมิจฉาทิฎฐิประเภทหนึ่ง 

ทรรศนะฝ่ายที่ดูเหมือนจะปฏิเสธนี้ แม้แต่ภพ ภูมิ และปรโลกก็ควรจะเป็นเรื่องในปัจจุบันเท่านั้น จึงจะอำนวยประโยชน์แก่การปฏิบัติพุทธธรรม การมองปรากฏการณ์ที่ถูกต้อง ควรอยู่ในกระแสแห่งปฏิจจสมุปบาท เป็นขณิกวาท นรกและสวรรค์ และน่ากลัวกว่าคือนรกและสวรรค์ที่เกิดดับที่อายตนะ ต้องดูกันที่อายตนะภายในและอายตนะภายนอก ในขณะใดที่ไม่มีสติควบคุม เมื่อคราวที่อายตนะกระทบกัน ปล่อยให้เกิดความทุกข์ร้อนใจ ถือว่าเป็นนรก ถ้าเมื่อใดก็ตามที่อายตนะกระทบกันแล้วปล่อยให้ผ่านเลยไป ตาเห็นรูปแล้วก็แล้วกันไป หูฟังเสียงแล้วก็แล้วกันไป เมื่อนั้น นรกและสวรรค์ ย่อมไม่มี นี่คือแนวคิดรวบยอดของฝ่ายที่คล้ายจะปฏิเสธนรกและสวรรค์ที่เป็นสถานที่

ฝ่ายที่ ๒ทรรศนะที่ยอมรับนรกและสวรรค์ทั้งในฐานะที่เป็นภาวะทางจิตใจ (นามธรรม) และเป็นสถานที่ (รูปธรรม)

ทฤษฎีสำคัญที่ฝ่ายนี้เอามาเป็นข้อยืนยันว่า นรกและสวรรค์ที่เป็นสถานที่มีอยู่จริง คือ “ทฤษฎีกำเนิด ๔” โดยให้เหตุผลว่า หมู่สัตว์ที่เวียนเกิดเวียนตายอยู่ในสังสารวัฏนี้ ต้องอยู่ในกำเนิดใดกำเนิดหนึ่งในกำเนิด ๔ คือ

๑. ชลาพุชะ  

สัตว์ที่เกิดในครรภ์คลอดออกมาเป็นตัวภายหลัง

๒. อัณฑชะ

สัตว์ที่เกิดในไข่แล้วฟักออกมาเป็นตัวภายหลัง

๓. สังเสทชะ

สัตว์ที่เกิดในเถ้าไคลและของสกปรก

๔. โอปปาติกะ
สัตว์ที่ผุดเกิดขึ้นโตเต็มตัวทันที


เพราะมีคำอธิบายเพิ่มเติมอีกว่า โอปปาติกะสัตว์คือพวกเทวดา สัตว์นรก เปรต อสุรกาย และพวกมนุษย์ในยุคค้นกัป สัตว์เหล่านี้เป็นพวกกายละเอียดหรือกายทิพย์ โลกของเขาเป็นโลกทิพย์ แม้พวกเขาจะตายเกิดอยู่ในสังสารวัฎนี้ ก็ไม่สามารถมองเห็นพวกเขาด้วยตาเนื้อได้ ผู้ได้อภิญญามีตาทิพย์เท่านั้น จึงจะสามารถมองเห็นหมู่สัตว์ในโอปปาติกะกำเนิดได้

เมื่อเปรียบเทียบดูแล้วจะเห็นว่า ทรรศนะทั้ง ๒ ฝ่ายนี้ ไม่ได้ขัดแย้งกันมากนัก เพราะมีจุดร่วมอยู่คือ การยอมรับนรกและสวรรค์ที่เป็นภาวะทางจิตใจ หมายถึงความรู้ ความคิดภายในจิตใจ ที่เกิดขึ้นอยู่ตลอดเวลาเมื่ออายตนะภายในกับอายตนะภายนอกกระทบกันเกิดการรับรู้ทางตา หู จมูก ลิ้น กาย และใจ ส่วนจุดที่แตกต่างกันก็ไม่ได้ได้แตกต่างกันอย่างตรงกันข้ามเลยทีเดียว เพราะทรรศนะเชิงปฏิเสธนรกและสวรรค์ที่เป็นสถานที่นั้น ปฏิเสธเพราะไม่สามารถเห็นประจักษ์ได้ นรกและสวรรค์เป็นเรื่องไกลตัวเกินไป ไม่ก่อให้เกิดประโยชน์แก่วิถีชีวิตในปัจจุบัน ในขณะที่ทรรศนะฝ่ายที่ยอมรับ ยอมรับเพราะว่า นรกและสวรรค์เป็นโลกทิพย์ที่นับเนื่องอยู่ในสังสารวัฏนี้ หมู่สัตว์ที่อุบัติเกิดในโลกทิพย์เป็นพวกที่มีกายทิพย์ละเอียดมาก ไม่สามารถมองเห็นด้วยตาเนื้อได้ นรกและสวรรค์จึงเป็นสิ่งที่พึงประจักษ์เฉพาะตน เฉพาะคนทีมีตาทิพย์เท่านั้น คนที่ไม่มีตาทิพย์แม้จะได้รับการบอกเล่าจากคน   ที่มีตาทิพย์ ก็เป็นเพียงการรับรู้ทางหู (โสตประสาท) ซึ่งไม่เพียงพอที่จะทำให้เชื่อตามอย่างสนิทใจ นรกและสวรรค์ที่เป็นสถานที่นั้น     เป็นสิ่งที่ต้องเป็นประจักษ์ด้วยตาทิพย์ (จักขุประสาททิพย์) ไม่ใช่สิ่งที่จะฟังได้ด้วยหู ดมกลิ่มด้วยจมูก     ลิ้มด้วยลิ้น ถูกต้องด้วยกาย หรือรับรู้ด้วยใจ

มีข้อที่ควรสังเกตอีกประการหนึ่งคือ นักปราชญ์ผู้แสดงทรรศนะทั้ง ๒ ฝ่ายนี้ ต่างได้ศึกษาคัมภีร์พระไตรปิฎก อรรถกถา ฎีกา อนุฎีกา และปกรณ์วิเสสมาเหมือนกัน จึงเป็นเครื่องยืนยันได้ว่า      ทั้ง ๒ ฝ่ายต่างได้รับรู้และเข้าใจข้อความในคัมภีร์เหล่านั้นมาเป็นอย่างดี ข้อความที่ว่าด้วยเรื่องนรกและสวรรค์ในคัมภีร์เหล่านั้น โดยเฉพาะในคัมภีร์พระไตรปิฎก แสดงนรกและสวรรค์ทั้งในฐานะที่เป็นภาวะทางจิตใจและเป็นสถานที่ ปัญหาจึงมีว่า เพราะเหตุไร  ทั้ง ๒ ฝ่ายจึงมีแนวทรรศนะต่อนรกและสวรรค์คล้ายกับว่าจะขัดแย้งกันเช่นนี้

แนวทรรศนะที่คล้ายกับว่าจะขัดแย้งกันนี้ น่าจะเป็นเพราะว่า ฝ่ายที่มีท่าทีเชิงปฏิเสธนรกและสวรรค์ที่เป็นสถานที่นั้น มีความมุ่งมั่นที่จะให้มนุษย์รู้จักปัจจุบัน ทำปัจจุบันให้ดีเสียก่อน จะเห็นได้ว่าฝ่ายที่มีท่าทีเชิงปฏิเสธนี้ไม่ได้บอกว่า นรกและสวรรค์ที่เป็นสถานที่ไม่มี แต่บอกว่า อย่าไปพูดถึง มันไกลตัวเกินไป ในขณะที่ฝ่ายยอมรับกลับมีความมุ่งมั่นที่จะให้มนุษย์รู้จักทั้งปัจจุบันและอนาคต และนรกและสวรรค์ที่เป็นสถานที่ไม่ได้อยู่ไกลตัวอย่างที่เข้าใจกัน มนุษย์อาจจะจุติ (ตาย) จากร่างมนุษย์ไปเกิดในนรกและสวรรค์นั้นในเวลาใดก็ได้

นรกและสวรรค์ที่ปรากฏในคัมภีร์พระพุทธศาสนาทุกระดับชั้น พระพุทธเจ้าเองก็ตรัสถึงนรกและสวรรค์เป็นประจำ และพระอริยสาวกบางรูปมีเรื่องติดต่อสัมพันธ์กับพวกสัตว์นรกและเทวดาเป็นประจำ ความสัมพันธ์ระหว่างสัตว์นรก-เทวดากับพระพุทธเจ้าและเหล่าพระอริยสาวกทั้งหลายนี้เป็นสิ่งที่ได้รับการยืนยันไว้ในคัมภีร์พระไตรปิฎก ซึ่งถือเป็นคัมภีร์สูงสุดในพระพุทธศาสนา

ข้อสังเกตว่า บุคคลที่กล่าวถึงนรกและสวรรค์ตามที่อ้างไว้ในคัมภีร์พระไตรปิฎก ไม่ได้มีข้อถกเกียงกันเลยว่า นรกและสวรรค์มีจริงหรือไม่  ตั้งอยู่ที่ไหน  แต่เป็นการกล่าวถึงข้อเท็จจริง ที่สำคัญคือ ท่านที่กล่าวถึงนรกและสวรรค์เหล่านั้น ส่วนมากเป็นพระอริยบุคคลมีญาณพิเศษ สามารถที่จะจัดทำสิ่งต่างๆ   ที่เหนือวิสัยของปุถุชนผู้มีกิเลสทั้งหลายได้ เรื่องนรกและสวรรค์จึงเป็นข้อเท็จจริงที่ประจักษ์ชัดแก่ท่านเหล่านั้น ท่านมีกิจกรรมใดก็ตามที่ต้องติดต่อสัมพันธ์กับสัตว์นรก และเทวดา ข้อความที่ปรากฏในคัมภีร์พระไตรปิฎกในพระพุทธศาสนากับสัตว์โลกชนิดหนึ่ง

ในคัมภีร์โลกศาสตร์ซึ่งผู้รจนาได้รับอิทธิพลมาจากคัมภีร์อรรถกา ฎีกา อนุฎีกา และปกรณ์-     วิเสสบางเล่ม กล่าวถึงนรกและสวรรค์ตามนัยแห่งข้อเท็จจริงที่ปรากฏมากแล้วในคัมภีร์พระไตรปิฎก     ผิดกันแต่ว่า นรกและสวรรค์ในคัมภีร์โลกศาสตร์นั้น ค่อนข้างจะพิสดารมากกว่า ที่เป็นเช่นนี้เพราะผู้แต่ง  มีจุดประสงค์ที่จะให้ผู้ศึกษาตามได้รับความรู้ ความเพลิดเพลิน ความเลื่อมใสและความสลดใจในข้อเท็จจริง ในวรรณกรรมพุทธศาสนายุคปัจจุบัน กลับมีการนำเสนอนรกและสวรรค์ในรูปแบบที่แตกต่างกันออกไป บางทรรศนะเป็นไปในลักษณะที่ไม่ค่อยเห็นด้วยกับข้อเท็จจริงที่ว่า นรกและสวรรค์คือสถานที่ซึ่งเป็นโลกของสัตว์นรกและเทวดา บางทรรศนะเป็นไปในทำนองเห็นด้วย และยังอธิบายเพิ่มเติมในบางประเด็น กำหนดแน่นอนว่า นรกไม่ได้อยู่ข้างล่างใต้พื้นดิน สวรรค์ไม่ได้อยู่บนฟ้าอย่างที่เข้าใจกัน ทั้งนรกและสวรรค์ คือ โลกทิพย์ในโลกมนุษย์นี้เอง บางทรรศนะก็กำหนดว่านรกอยู่ข้างล่างใต้พื้นดินใหญ่นี้ สวรรค์อยู่บนฟ้าสูงเหนือพื้นดินนี้ขึ้นไป

ปัจจุบัน วิชาการแต่ละสาขาเจริญรุดหน้าไปมาก ในขณะที่เรื่องนรกและสวรรค์ยังคงเป็นเพียงข้อเท็จจริงที่ปรากฏอยู่ในคัมภีร์ ไม่เคยประจักษ์แก่สามัญชนทั่วไป แม้จะมีบุคคลกล่าวอ้างเสมอว่า ตัวเขาเองตายแล้วฟื้นได้ไปเที่ยวเมืองนรกและเมืองสวรรค์มาแล้ว แต่ก็เป็นประสบการณ์เฉพาะตัว คนที่ไม่ได้ประสบมาด้วยตัวเอง ย่อมไม่เชื่อตามเป็นส่วนมาก มีเป็นส่วนน้อยเท่านั้นที่เชื่อตามปัจจุบันจึงมีคำถามเสมอว่า นรกและสวรรค์ที่เป็นสถานที่มีจริงหรือไม่? ถ้าไม่มี เพราะเหตุไรจึงปรากฏในคัมภีร์ของทุกศาสนา ถ้ามีจริง นรกและสวรรค์มีอยู่ในลักษณะอย่างไร? นรกและสวรรค์ที่เป็นสถานที่ตั้งอยู่ที่ไหน

จากการศึกษาและรวบรวมข้อมูลที่มีอยู่ในคัมภีร์พระไตรปิฏก คัมภีร์โลกศาสตร์ จักกวาฬทีปนี, โลกทีปกสาร และไตรภูมิพระร่วง และวรรณกรรมพุทธศาสนายุคปัจจุบันที่ว่าด้วยเรื่องนรกและสวรรค์ สามารถสรุปสาระสำคัญได้ว่า นรกและสวรรค์มีอยู่ ๒ สถานะ คือ

สถานะที่ ๑ นรกและสวรรค์ที่เป็นสถานที่ เป็นภพภูมิของสัตว์ผู้เกิดในโปปาติกะกำเนิด

สถานะที่ ๒ นรกและสวรรค์ที่เป็นภาวะ คือความรู้สึกความคิดทางจิตใจ เกิดดับที่อาตยนะ
นรกและสวรรค์ในแง่ที่เป็นสถานที่ เป็นดินแดนสำหรับเวียนเกิดเวียนตายของสัตว์ผู้มีกิเลส

๕.๑.๓  แนวทางการอธิบายนรกและสวรรค์สำหรับคนรุ่นใหม่ 

ผู้วิจัยเสนอแนวทางการอธิบายนรกและสวรรค์สำหรับคนรุ่นใหม่ แบ่งเป็น ๓ แนวทาง ดังนี้

๑) แนวทางการอธิบายนรกและสวรรค์สำหรับคนรุ่นใหม่ในเชิงวิทยาศาสตร์

๒) แนวทางการอธิบายนรกและสวรรค์สำหรับคนรุ่นใหม่ในเชิงคุณค่าต่อชีวิต

๓) แนวทางการอธิบายนรกและสวรรค์สำหรับคนรุ่นใหม่ในเชิงกฎแห่งกรรม

๕.๒  ข้อเสนอแนะ


๕.๒.๑  ข้อเสนอแนะทั่วไป

จากการศึกษามาทั้งหมดในเรื่องแนวทางการอธิบายเรื่องนรกและสวรรค์ในพุทธศาสนาสำหรับคนรุ่นใหม่ ดังจะเห็นได้ว่าสังคมไทยปัจจุบันนี้ยังขาดนำเอาหลักธรรมไปปรับใช้ให้เกิดประโยชน์
ทั้งต่อตนเองและครอบครัว  ตลอดจนถึงสังคม เพราะตามหลักคำสอนของพระพุทธศาสนา สวรรค์ไม่ใช่จุดหมายที่แท้จริงของพระพุทธศาสนา การทำบุญหรือความดีไม่ได้มีเป้าหมายเพื่อการไปสวรรค์ เพราะจุดหมายที่แท้จริงคือนิพพาน การดับกิเลส และความทุกข์อย่างสิ้นเชิง ตราบใดที่ยังเวียนว่ายตายเกิด    แม้จะอยู่ในสวรรค์ ก็ไม่อาจพ้นจากทุกข์ได้อย่างแท้จริง  กรรมมีความสัมพันธ์กับเรื่องนรกและสวรรค์  อย่างใกล้ชิด เพราะนรกและสวรรค์ ก็คือสภาพชีวิตที่เป็นผลของกรรม โดยมีลักษณะคล้อยตามการกระทำของสัตว์ทั้งหลาย การทำความดีเป็นหนทางที่ปลอดภัยที่สุด เพราะคนธรรมดาทั่วไปไม่สามารถพิสูจน์ได้อย่างเด็ดขาดแน่นอนว่านรกและสวรรค์แบบข้ามภพข้ามชาติมีหรือไม่ และนรกและสวรรค์ในชาติปัจจุบันก็มีให้ทุกคนได้ประจักษ์อยู่แล้ว เราจึงควรทำความดีและหลีกเลี่ยงความชั่วตามที่พระพุทธเจ้าทรงแนะนำไว้ เพราะการเกิดมาเป็นมนุษย์ที่มีโอกาสทำความดีนั้นยากมากหรือมีโอกาสน้อยมาก ดังพุทธพจน์        ที่ทรงเปรียบเทียบโอกาสที่จะได้เกิดเป็นมนุษย์ยากเหมือนเต่าตาบอดที่ใน ๑๐๐ ปี โผล่ขึ้นมาจากน้ำครั้งเดียวยากที่จะสอดคอเข้าไปในแอกที่มีรูเดียวได้ สุตันตปิฎก สํยุตฺตนกาย มหาวาวรรค (ภาษาไทย) หรือมีโอกาสน้อยมากเหมือนฝุ่นในปลายเล็บ ซึ่งมีจำนวนน้อยมากเมื่อเปรียบเทียบกับฝุ่นในแผ่นดินใหญ่ 

๕.๒.๒  ข้อเสนอแนะในการวิจัยครั้งต่อไป

๑. ควรศึกษาแนวทางปฏิบัติในเรื่อง นรก สวรรค์ และกรรม

๒. ควรศึกษาสภาพและปัญหาที่ปรากฏในสังคมไทย  (เชิงปริมาณ)

๓. ควรมีการศึกษาหลักธรรมอื่น ที่นอกเหนือจากหลักธรรมที่กล่าวมานี้ เพื่อให้หลักธรรมเหล่านี้สามารถที่จะทำให้คนรุ่นใหม่เชื่อเรื่องกรรมและนรกสวรรค์และเห็นความสำคัญในคำสอน 

๔. ควรจัดแสดงนิทรรศการเกี่ยวกับเรื่องนรก สวรรค์ และกรรม
